כאשר נוה התנפל באביב שנה שעברה על דורית סלינגר, יו"ר רשות שוק ההון דאז, מול מאות אנשי ענף הביטוח ובעלי השליטה בחברות הגדולות — שרת המשפטים שישבה באולם לא התנערה ממנו, אלא מיהרה להחרות להחזיק אחריו. כמה ימים לאחר שנתפס בנתב"ג לעיני המצלמות, מיהר עו"ד פיני רובין, פרקליטם של הטייקונים, לארח במשרד גורניצקי ושות' את החשוד בפלילים נוה, כאשר לידו ישובה, שוב, שרת המשפטים. יחצני המשרד, שסבורים כנראה שטוהר מידות, חקירות ומראית עין הם מושגים שאבד עליהם הכלח, מיהרו להעלות את תמונת השלושה מחויכים לעמוד הפייסבוק של המשרד. העדפת המסר של כוחניות וכבוד על פני טוהר מידות היא סימן ההיכר של קבוצות קטנות ומנותקות, שרואות רק את האינטרס הכספי האישי.
נוה יירד בקרוב מבימת ההיסטוריה, האנשים שתמכו בו במעשה ובמחדל ימהרו להתנכר לו ולהתנער ממנו. אבל הביקוש למאכערים של הון־שלטון־משפט מסוגו לא ייעלם. מה שצריך להטריד כפליים את אזרחי ישראל שאינם מחוברים למועדוני הכוח והכסף האלה הוא השיטה הכלכלית והמשפטית, המסתתרת לעתים קרובות מאחורי אותה השקפת שמרנית ששקד השתמשה בה כדי לתרץ את חברותה הקרובה עם נוה.